da da da da da da nb da da da da da nb nb da de en en
Selv om De Gamle tabte en meget tæt kamp til Glostrup, kan de alligevel kalde sig "uofficielle danske mestre" i Old Boys-rækken - Svanholm Cricketklub
Søndag d. 1. september 2013 kl. 22:39 af Henrik Pfaff
Denne overskrift kan muligvis lyde lidt underlig, men forklaringen er, at for det første er der kun en officiel turnering for Old Boys på Sjælland, og for det andet - selv om De Gamle tabte - var de blevet rækkevindere ugen forinden, da Glostrup overraskende tabte til Albertslund (en stor tak til bysbørnene). Dette betød, at Køge og Svanholm ville ende à point, hvis de tabte den sidste kamp til Glostrup. Glostrup kunne med 2 nederlag hermed ikke blive rækkevindere, så placeringen i rækken skulle afgøres af den indbyrdes kamp mellem Køge og Svanholm, som hermed kun har tabt én kamp hver. Og da De Gamle som bekendt slog Køge i sidste uge, kunne de hermed hjemføre rækkesejren til klubben efter mange års tørke på denne front.
Alt startede ellers som det skulle, da Morten Petersson for anden kamp i træk vandt lodtrækningen og valgte at gå til gærdet. Så ind med Kenneth Schwaner-Hansen (27*) og Morten himself (27*), så alt gik som det skulle på dette tidspunkt. Men pludselig kom der grus i maskineriet, da Jan Overgaard (1) overraskende lod sig bowle ud alt, alt for tidligt. Bedre gik det, da Michael Petersson (27*) overtog styringen, men da makkeren Allan Majgaard (4) lidt sløset lod sig gribe af kasteren, begyndte vi igen ude på sidelinjen at bide negle. Straks bedre blev det med Søren Vestergaard (28*) inde, men idyllen blev lynhurtigt brudt, da Niels Pedersen (0) blev løbet ud efter ganske kort tid ved gærdet. Som sidstemand var det nu op til Flemming Søegaard (5*) sammen med Michael at udnytte alle overne og skrabe så mange point sammen som muligt. Men et højt scoringstempo er ikke just Flemmings force, så da Michael kantede en 4'er ud, var det slut med vores innings med i alt 132 point på tavlen.
Fra 'Derby'-dysten 2011 - der er desværre fremsendt aktuelle billeder fra årets kamp
Det skulle så vise sig, om vore bowlere ville være i stand til at holde Glostrup nede på et rimeligt niveau, hvilket desværre ikke helt lykkedes for vore to åbnere, Flemming (2 for 42) og Niels (0 for 19). Især Flemming sidste over blev dyr med 3 seksere imod sig. Afløserne Jan (1 for 23) og Søren (2 for 22) havde mere succes med missionen, så da de havde bowlet deres overe færdige var det skrappe krav til Allan (0 for 17) og Morten (0 for 9), så det absolut vindende stød blev desværre sat ind på kampens sidste bold med en 4'er, selv om 1 point ville være nok for vinde kampen. ØV - ØV - og nok et ØV!
Så det med badet blev hurtigt overstået, for dette ærgerlige nederlag skulle i hvert fald skylles ned. Men det var nær endt i den rene katastrofe, da fadølsanlægget var ved at løbe tør for øl, hvorfor en bestyrtet formand ringede til referenten for at få denne til at indkøbe/medbringe en ramme øl, så man var sikker på, at De Gamle kunne slutte aftenen af på behørig vis. Som formanden udtrykte sig over for undertegnede i telefonen var intet mindre end århundredets skandale under opsejling i Old Boys-rækken. INTET ØL efter kampen, hvad gi'r I? Men katastrofen udeblev da heldigvis, men den tilspidsede situation må da naturligvis tilskrives de strejkende ølarbejdere ved fadølstapperiet hos Carlsberg. Hvad f..... bilder de sig ind at ville snyde De Gamle for noget koldt og skummende fadøl efter en anstrengende kamp?
Svanholm 132 for 3 på 19 overs
Glostrup 136 for 5 på 20 overs
Fra en ølhentende og rystet referent